আওয়ামী লীগ একটি দেউলিয়া রাজনৈতিক দলে পরিণত হয়েছে: বিএনপি মহাসচিব মীর্জা ফখরুল
অবিলম্বে খালেদার মুক্তি দাবি করে মীর্জা ফখরুল বলেন, তিনি তো এই দেশের জন্য সবকিছুই হারিয়েছেন।
বিএনপির চল্লিশতম প্রতিষ্ঠাবার্ষিকীতে দলটির নেতারা নয়া পল্টনের এক জনসভা থেকে সরকার হটানোর ডাক দিয়েছেন। বলেছেন, এই সরকারের অধীনে নির্বাচন নয়। নির্বাচনের তফসিল ঘোষণার আগে দলনেত্রী বেগম খালেদা জিয়ার মুক্তি, পার্লামেন্ট ভেঙে দেয়া, নির্বাচন কমিশন পুনর্গঠন, সেনা মোতায়েনসহ বেশ কিছু দাবি উত্থাপন করেন। দলটির মহাসচিব মীর্জা ফখরুল ইসলাম আলমগীর সভাপতির ভাষণে জাতীয় ঐক্যের ওপর জোর দেন। তিনি বলেন, খালেদা জিয়া অসুস্থ। তার কোনো চিকিৎসা হচ্ছে না। অবিলম্বে খালেদার মুক্তি দাবি করে মীর্জা ফখরুল বলেন, তিনি তো এই দেশের জন্য সবকিছুই হারিয়েছেন। মীর্জা ফখরুল বলেন, আওয়ামী লীগ একটি দেউলিয়া রাজনৈতিক দলে পরিণত হয়েছে। আওয়ামী লীগ থেকে মানুষ দূরে সরে গেছে। এই সরকার অবৈধভাবে ক্ষমতা দখল করে বসে আছে। তাই এই অবৈধ শাসনের অবসানে সবাইকে ঐক্যবদ্ধ হতে হবে। গড়ে তুলতে হবে জাতীয় ঐক্য। মীর্জা ফখরুল বলেন, খালেদার মুক্তি ছাড়া গণতন্ত্র মুক্তি পাবে না। তার ভাষায়, খালেদাকে জোর করে আটকে রাখা হয়েছে। বিএনপি মহাসচিব বলেন, সরকারের মধ্যে বিএনপি ভীতি কাজ করছে। এ ভীতি থেকে রক্ষা পেতে আগামী সংসদ নির্বাচনে ইভিএম চালুর উদ্যোগ নিয়েছে। তারা ভাবছে, ইভিএম তাদের রক্ষা করবে। কিন্তু জনগণ তাদের রক্ষা করবে না। জনসভায় দলের কেন্দ্রীয় নেতা ব্যারিস্টার মওদুদ আহমদ, ড. খন্দকার মোশারফ হোসেন, গয়েশ্বর চন্দ্র রায় সহ অনেকেই বক্তব্য রাখেন। উল্লেখ্য, পুলিশ ২৩টি শর্তে বিএনপিকে এই জনসভা করার অনুমতি দেয়। সকালে বিএনপি নেতারা দলটির প্রতিষ্ঠাতা চেয়ারম্যান জিয়াউর রহমানকে ফুল দিয়ে স্মরণ করেন।